

UDRUŽENJE SLIJEPIH KANTONA SARAJEVO,

SARAJEVO,ul. Podgaj br.7, Tel/fax:033 445 185,

e-mail:usgks@bih.net.ba

www:slijepi - sa.org.ba

Broj:\_\_\_\_\_\_\_\_\_\_\_\_\_/19

Datum:23.04.2019.god.

### **I Z V J E Š T A J**

#### O RADU UDRUŽENJA SLIJEPIH KANTONA SARAJEVO

**ZA 2018. GODINU**

## **I - UVOD**

Udruženje slijepih Kantona Sarajevo svoj rad i aktivnosti u 2018.godini, realizovalo je u skladu sa Programom rada i djelovanja Udruženja za 2018.godinu, koji je Skupština Udruženja usvojila 27.12.2017.godine.

Sve aktivnosti su se realizovale sa ambicijom da se u što većoj mjeri ostvare ciljevi Udruženja, koji su utvrđeni Statutom Udruženja.

Većina aktivnosti realizovana je kroz razne projekte koje je Udruženje implementiralo u 2018.godini, kao i kroz redovne programske aktivnosti. Sredstva su osim kroz projekte obezbjeđivana od članarina, donacija pravnih i fizičkih lica iz zemlje i inozemstva, uključujući i pomažuće članove, što je bitno olakšalo realizaciju programskih aktivnosti.

Kanton Sarajevo je pružao određenu podršku Udruženju slijepih, preko Ministarstva za rad, socijalnu politiku, raseljena lica i izbjeglice, koje je iz Budžeta Kantona Sarajevo sufinansiralo dio najosnovnijih troškova koji su potrebni za rad Stručne službe i funkcionisanje Udruženja.

Ključni projekat, koji se već duže vrijeme realizuje u Udruženju slijepih Kantona Sarajevo je projekat koji podržavaju MyRight i Savez slijepih Švedske. U toku 2018.godine je potpisan novi ugovor za realizaciju Projekta u periodu 2018-2021.godina.

Gradska uprava Grada Sarajeva kontinuirano podržava rad Udruženja slijepih kroz sufinansiranje „Zvučnih novina“. Odobrena sredstva u pravilu ne mogu ni iz bliza pokriti troškove izdavanja „Zvučnih novina“, pa se njihovo finansiranje obezbjeđuje i iz drugih izvora.

U 2018.godini ni jedna općina udružena u Kanton Sarajevo, ni na koji način, nije finansijski podržavala realizaciju programskih aktivnosti Udruženja slijepih. Ovakav pristup od strane opština i opštinskih načelnika predstavlja problem sa kojim se Udruženje, suočava već duže vremena u ostvarivanju jednake zaštite slijepih osoba, te provodjenju istog nivoa podrške, na području svih opština udruženih u Kanton Sarajevo.

Tendencija koja ima za cilj svrstavanje ovog i sličnih udruženja u one nevladine organizacije koje se finansiraju samo iz projekata, stvara nepremostive prepreke i može dovesti do postepenog smanjivanja aktivnosti Udruženja, što bi za slijepe osobe imalo nesagledive posljedice.

Bez obzira na navedene poteškoće može se sa zadovoljstvom konstatovati da je rad Udruženja u 2018.godini bio uspješan, te da su realizovane skoro sve planirane aktivnosti.

U nastavku izvještaja, ukratko ćemo objasniti najvažnije aktivnosti koje su realizovane u 2018.godini, te istači određene probleme sa kojima su se slijepe osobe i ovo Udruženje susretali.

**II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA**

Otkrivanju slijepih osoba i pružanju raznih vidova pomoći novooslijepljelim osobama, posvećivana je posebna pažnja, s ciljem da se otkriju i u Udruženje učlane svi građani Kantona Sarajevo, čije se stanje vida uklapa u definiciju sljepoće i kojima je objektivno potrebna pomoć i podrška ovog Udruženja.

U Udruženje je u 2018. godini primljeno 12 novih članova, a na dan 31.12.2018.godine Udruženje je na evidenciji imalo 402 člana.

Udruženje je na razne načine, u cilju ostvarivanja određenih prava i beneficija za svoje članove, uputilo na preglede 20 osoba, što je rezultiralo prijemom članova u Udruženje i obezbjeđivanju odredjenih tiflotehničkih pomagala ili drugih prava koja se ostvaruju po osnovu sljepoće.

Novoprimljenim i ostalim članovima pružana je neophodna pomoć pri ostvarivanju određenih prava, a Udruženje je u skladu sa svojim mogućnostima svim zainteresiranim, besplatno dodjeljivalo pomagala i omogućilo im da pohađaju razne kurseve, prema iskazanom interesovanju.

Posebna pažnja posvećena je pružanju psihosocijalne podrške, obuci za samostalno kretanje uz korištenje bijelog štapa i samostalno obavljanje svakodnevnih aktivnosti, o čemu će se detaljnije govoriti u narednim poglavljima.

**III – ZAŠTITA SLIJEPIH I UNAPREĐENJE NJIHOVIH PRAVA**

U toku 2018.godine u Bosni i Hercegovini nastavljene su reforme sektora od interesa za slijepe osobe i druge osobe sa invaliditetom. Iako je bila izborna godina ipak je počela primjena nekih ključnih zakona koji imaju sistemski značaj i u kojima su prava slijepih osoba regulisana restriktivnije u odnosu na ranije zakone, kao npr. Zakon o radu, Zakon o PIO, Zakon o osnovama socijalne zaštite, zaštite civilnih žrtava rata i zaštiti porodice sa djecom u F BiH.

Zakon kojim se odvojeno regulišu prava osoba sa invaliditetom već pet godina nalazi se u parlamentarnoj proceduri, a u toku 2018.godine vođene su dodatne aktivnosti da se isti usvoji u Parlamentu Federacije BiH. Također se tokom cijele godine radilo na pripremi Zakona o organizacijama osoba sa invaliditetom, ali se do kraja 2018.godine nije uspio postići dogovor između pokreta osoba sa invaliditetom i nadležnog Federalnog ministartsva. Bez obzira na tu činjenicu Vlada Federacije BiH je utvrdila Nacrt ovog Zakona i uputila ga u parlamentarnu proceduru. Ova aktivnost se nastavlja u 2019.godini.

U Kantonu Sarajevo vršene su promjene Zakona o socijalnoj zaštiti, ali zahvaljujući angažmanu i ovog Udruženja, prava osoba sa invaliditetom nisu ugrožena.

Kao što se vidi iz prethodnih primjera pitanjima sljepoće i invalidnosti nije pridavan adekvatan značaj, pa je s toga ovo udruženje u saradnji sa drugim organizacijama osoba sa invaliditetom, činilo sve da bar očuva postojeći status i dostignuta prava osoba sa invaliditetom, u čemu se u dobroj mjeri i uspjelo. Opša politička situacija u Bosni i Hercegovini , nestabilne vlade na svim nivoima i ne postojanje jasnih opredjeljenja za stvaranje društva jednakih mogućnosti i aktivnosti vezane za opšte izbore, bitno su otežale ukupan rad i djelovanje ovog udruženja.

Strategiju za unapređenje prava i položaja osoba sa invaliditetom u Federaciji BiH 2016-2021.godina Vlada Federacije BiH usvojila je u decembru 2016.godine.Ovom Strategijom utvrđeni su pravci djelovanja u oblasti invalidnosti, na svim nivoima vlasti, sa posebnim akcentom na djelovanje vlasti u lokalnoj zajednici. Vlada Federacije BiH imenovala je Inter-resornu grupu za praćenje implementacije ove Strategije, kao i izvještavanje o implementaciji iste, a u Inter-resornu grupu je imenovan predstavnik Udruženja slijepih Kantona Sarajevo.

U Kantonu Sarajevo je aktivno rađeno na pripremi Akcionog plana za unapređenje prava i položaja OSI u Kantonu Sarajevo. Zahvaljujući aktivnostima i ovog udruženja, Vlada Kantona Sarajevo je u maju 2018.godine usvojila ovaj Akcioni plan. Također,Vlada Kantona Sarajevo imenovala je Inter-resornu grupu za praćenje implementacije ovog Akcionog plana . U Inter-resornu grupu je između ostalih imenovan i predstavnik Udruženja slijepih KS, koji i predsjedava njenim radom. U ovom Akcionom planu predviđeno je 5 prioriteta: pristupačnost, socijalno stanovanje, pomagala, servisi podrške u lokalnoj zajednici i obrazovanje.

Tokom 2018.godine intenzivno se radilo na novoj Uredbi o pomagalima, ista je pripremljena i usaglašena u radnoj grupi , u kojoj je bio i predstavnik Udruženja slijepih. Vlada Kantona Sarajevo je ovu Uredbu usvojila u julu 2018.godine.

Iako u usaglašenoj Uredbi bilo puno povoljnije riješeno pitanje pomagala za slijepe, ipak u usvojenoj Uredbi nije ispoštovan dogovor. Sa usaglašene liste skinuto je nekoliko ključnih pomagala za slijepe uključujući i mašinu za pisanje Brajevog pisma. Iz tih razloga Udruženje će nastaviti insistirati da se ova Uredba izmijeni i dopuni u skladu sa prijedlogom koji je Udruženje dostavilo Ministarstvu zdravstva.

Redovno se pratila implementacija Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH. Ovaj zakon je od posebnog interesa za slijepe osobe, pa smo zainteresirani da slabosti u njegovoj primjeni svedemo na minimum. Iako postoje određene slabosti u njegovoj implementaciji, ipak se može reći da se njegovom primjenom značajno unaprijedilo zapošljavanje osoba sa invaliditetom, pa i slijepih osoba, čemu je ovo Udruženje dalo značajan doprinos.

Pod pritiskom Svjetske banke i Međunarodnog monetarnog fonda, a pozivajući se na reformsku Agendu, na posebnom udaru su izdvajanja u socijalnom sektoru. Promjenom zakona i drugih propisa žele se smanjiti socijalna davanja i davanja koja se odnose na podršku osobama sa invaliditetom i time se stabilizirati budžeti na svim nivoima državne vlasti. Ovim se želi teret krize, u najvećoj mjeri, prebaciti na najugroženije grupe tj. na osobe sa invaliditetom i time ih dovesti u još teži položaj , što je u stvari još jedan oblik diskriminacije osoba sa invaliditetom. Ovo će posebno doći do izražaja u 2019.godini jer je u programu Vlade Federacije za 2019.godinu set zakona iz oblasti socijalne zaštite, koji se u dobroj mjeri odnosi i na osobe sa invaliditetom.

Da bi se spriječilo uvođenje bilo kakvih cenzusa, koji bi bili uslov da slijepe osobe i druge osobe sa invaliditetom ostvare određena prava tokom cijele 2018.godine, aktivisti iz Udruženja slijepih Kantona Sarajevo su učestvovali u raznim komisijama i grupama, na konferencijama i okruglim stolovima, razgovarali sa predstavnicima medjunarodne zajednice i predstavnicima nevladinih organizacija. Željeli smo postići da se kreiranje zakona i drugih propisa temelji na Konvenciji o pravima osoba sa invaliditetom i Jedinstvenoj politici u oblasti invalidnosti i time obezbijediti da osobe sa invaliditetom zadrže postojeća prava i podršku, a da se u formulisanju prava za osobe sa najtežim invaliditetom podrška utvrđuje prema stvarnim potrebama.

Za očekivati je da će se i u 2019.godini pripremati i puštati u parlamentarnu proceduru razni reformski zakoni, u kojima će se pokušavati ukidati ili umanjivati prava OSI, pa i slijepih osoba, što organizacijama osoba sa invaliditetom nalaže organizovano i zajedničko djelovanje , kako se dostignuta prava ne bi ugrozila.

Sa nadležnim Ministarstvom u Kantonu Sarajevo postignut je dogovor da se pristupi pripremi Zakona ili nekog drugog propisa , kojim će se na adekvatan način riješiti pitanje socijalnog stanovanja, naročito za osobe sa težim invaliditetom . Očekuje se da će ovaj propis biti spreman u prvoj polovini 2019.godine i da će se uputiti Skupštini Kantona Sarajevo na usvajanje.

U cilju unapređenja partnerskih odnosa sa Ministarstvom za rad i socijalnu politiku Kantona Sarajevo potpisan je u novembru 2018.godine Sporazum o unapređenju prava i položaja osoba sa invaliditetom u Kantonu Sarajevo. Ovim sporazumom utvrđene su odgovornosti Ministarstva i Udruženja, kako u razvijanju partnerstkih odnosa, tako i o finansijskoj podršci Udruženju za implementaciju programskih aktivnosti.

Djelujući kroz Koordinacioni odbor udruženja osoba sa invaliditetom Kantona Sarajevo, mrežu koalicija OSI u BiH i Koordinacioni odbor koalicija osoba sa invaliditetom u F BiH, predstavnici ovog udruženja su znatno doprinjeli jačanju kapaciteta organizacija OSI i pokreta osoba sa invaliditetom.

Konačno, zahvaljujući i Udruženju slijepih KS u 2018.godini je registrovana i formalno počela da funkcioniše krovna organizacija osoba sa invaliditetom na nivou BiH, pod nazivom Unija organizacija osoba sa invaliditetom u BiH. Kroz ovu krovnu organizaciju trebao bi se znatno ojačati pokret osoba sa invaliditetom u BiH i time stvoriti bolja pregovaračka pozicija sa institucijama vlasti.

Proučavani su i drugi propisi od interesa za slijepe osobe, s ciljem da se obezbijedi zaštita postojećih prava i statusa slijepih osoba, te da se gdje je to moguće, obezbijedi i njihova bolja zaštita.

U kreiranju novih propisa, kako na nivou Kantona, tako i na nivou Federacije, aktivno su učestvovali predstavnici Udruženja slijepih Kantona Sarajevo.

Aktivnost prema nadležnim državnim organima Udruženje je vodilo neposredno i preko Saveza slijepih Federacije BiH ili zajedno sa drugim sličnim udruženjima preko Koordinacionog odbora koji djeluju na nivou Kantona Sarajevo i Federacije Bosne i Hercegovine, te sa drugim nevladinim organizacijama.

Osim navedenog u 2018. godini Udruženje slijepih Kantona Sarajevo se posebno angažovalo na sljedećim zadacima:

* pružana je tehnička i druga pomoć članovima Udruženja pri ostvarivanju prava i beneficija koje imaju po zakonima i drugim propisima;
* Krajem 2018.godine postignut je dogovor sa GRAS-om i nadležnim Ministarstvom da se izdaju nove karte za prevoz u 2019.godini, po ranije dogovorenoj proceduri.
* Članovima su pružani razni oblici pomoći , naročito na rješavanju njihovih statusnih pitanja;
* Članovima Udruženja su izdavane razne potvrde, davana uputstva i pružana stručna pomoć u cilju što efikasnijeg ostvarivanja raznih prava i beneficija koje imaju slijepe osobe.

**IV – STVARANJE USLOVA I MOGUĆNOSTI ZA OBRAZOVANJE, SOCIJALNU INTEGRACIJU, OSPOSOBLJAVANJE, ZAPOŠLJAVANJE I UKLJUČIVANJE ČLANOVA U RAD UDRUŽENJA**

Oblast koja se odnosi na rehabilitaciju, resocijalizaciju, školovanje i zapošljavanje slijepih ima poseban značaj za slijepe osobe, jer se rješavanjem ovih pitanja rješavaju i egzistencijalna pitanja slijepih osoba i povećava se njihova socijalna uključenost. Nažalost, zbog opšte ekonomske i političke situacije u kojoj se duže vrijeme nalazi Bosna i Hercegovina, ni u 2018.godini, nisu učinjeni značajniji pomaci naročito kada se radi o socijalnoj i profesionalnoj rehabilitaciji. Određeni rezultati postignuti su u oblasti zapošljavanja, što je nastalo kao rezultat bolje implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom i povećanjem aktivnosti Fonda za profesionalnu rehabilitaciju i zapošljavanje osoba sa invaliditetom u F BiH.

Zahvaljujući podsticajnim mjerama i implementaciji Zakona o profesionalnoj, rehabilitaciji, osposobljavanju i zapošljavanju osoba sa invaliditetom u F BiH, tokom 2018.godine , zaposleno je na neodređeno i određeno vrijeme, te pokretanjem sopstvenog biznisa radni status je riješilo 8 slijepih osoba.

Ako se uzme u obzir ukupna situacija u Kantonu Sarajevo, sa postignutim rezultatima se može biti zadovoljno, iako određeni broj slijepih osoba već duže čeka na zaposlenje.

Očekujemo da će se daljnjom implementacijom Zakona o zapošljavanju i sistemskog rješavanja pitanja profesionalne rehabilitacije, u budućnosti, bitno unaprijediti zapošljavanje slijepih osoba. U tom smislu za očekivati je da će se u Kantonu Sarajevo formirati centar za profesionalnu rehabilitaciju i osposobljavanje osoba sa invaliditetom, što bi bilo od velikog značaja i za slijepe osobe, naročito one koje su vid izgubile u poodmakloj životnoj dobi.

Realizacijom raznih projekata, kao što su: Projekat koji je preko Saveza slijepih Štokholm i Gotland Len, finansirao MyRight iz Švedske, a koji se realizovao u sarajevskom i drugim kantonima F BiH, te realizacijom drugih manjih projekata, u toku 2018. godine urađeno je sljedeće:

Provođene su aktivnosti u vezi sa razvojem sistema rehabilitacije u Kantonu Sarajevo, u skladu sa „Programom rada i djelovanja Udruženja slijepih Kantona Sarajevo na podsticanju i razvoju rehabilitacije, zapošljavanja i edukacije slijepih i slabovidnih osoba u Kantonu Sarajevo“.

Sve aktivnosti su bile usmjerene prema slijepim osobama, kako bi se u što većoj mjeri uključile u procese rehabilitacije, edukacije i sticanja raznih vještina, radi povećanja njihove socijalne uključenosti.

Aktivnosti su također usmjeravane prema državnim strukturama, prije svega nadležnim ministarstvima, stručnim institucijama i centru za socijalni rad koji bi u budućnosti trebali obezbijediti, formalne, materijalne i druge pretpostavke za uspostavljanje i funkcionisanje sistema socijalne i profesionalne rehabilitacije i zapošljavanja slijepih osoba.

U saradnji sa drugim organizacijama osoba sa invaliditetom, tokom 2018.godine, vođena je vrlo intenzivna kampanja za organizovanje servisa za podršku osobama sa invaliditetom u lokalnoj zajednici, što je jedan od prioriteta u lokalnom akcionom planu za Kanton Sarajevo.

U nastavku ovog izvještaja daćemo kratak pregled ključnih aktivnosti koje je Udruženje realizovalo u toku 2018.godine, a koje su imale za cilj podizanje personalnih kapaciteta članova Udruženja i stvaranje uslova za njihovu efikasniju integraciju u društvo:

**1. – Psihosocijalna podrška**

Osnovna / bazna rehabilitacija i psihosocijalna podrška slijepih osoba, članova Udruženja, pružana je tokom cijele godine.

Procesom rehabilitacije je obuhvaćeno 15 slijepih osoba.

Rehabilitacija – psihosocijalna podrška je organizovana u Udruženju slijepih ili u porodici osobe sa kojom se provodi rehabilitacija, u prirodi, sportskim terenima i bazenima.

Rađena je psihosocijalna podrška slijepih osoba i njihovih porodica, obavljanje osnovnih dnevnih aktivnosti, osnovni mobilitet u zatvorenom prostoru, podrška za uključivanje u rad Udruženja i lokalnu zajednicu, ohrabrivanje za što samostalniji život, koordinacija pokreta, držanje tijela, te druge aktivnosti u skladu sa konkretnom situacijom u kojoj se nalazi slijepa osoba i njena porodica.

Određeni oblici psihosocijalne podrške pružani su članovima na zajedničkim druženjima i sastancima, te kroz aktivnosti Sportskog društva slijepih.

2. Edukacija članova za mobilitet i svakodnevni život i korištenje bijelog štapa

Obuci za mobilitet slijepih u 2018.godini pristupalo se u skladu sa utvrđenim planom i iskazanim interesom za ovaj oblik edukacije. Cilj je bio da se što više slijepih osoba pripremi za uključivanje u proces praktične obuke za samostalno kretanje, uz korištenje bijelog štapa. Bez prethodne pripreme slijepe osobe i članova njene porodice nije bilo moguće otpočeti ovaj oblik edukacije. Razni oblici psihosocijalne podrške kontakti sa članovima i njihovim porodicama, razgovori koji su vođeni u Udruženju i u samoj porodici dali su, po našem mišljenju, veoma dobre rezultate. Bez obzira na predrasude, kako samih slijepih osoba, tako i njihovih porodica, a uzimajući u obzir i otežane uslove za kretanje ulicama grada zbog arhitektonskih i drugih prepreka, ipak, angažman je dao određene rezultate.

Tokom cijele godine, kada su god to vremenski uvjeti dozvoljavali, organizovana je obuka za mobilitet, obuhvaćeno je 9 osoba. Rad je bio individualan. Dva instruktora mobiliteta obučavali su članove Udruženja samostalnom kretanju uz korištenje bijelog štapa. Polaznici kursa savladali su osnovne vještine korištenja bijelog štapa i savladali samostalno kretanje na uobičajenim relacijama kojima se svakodnevno kreću.

Instruktori za mobilitet su koristili “Priručnik za instruktore orijentacije i mobiliteta slijepih osoba”, koji je pripremljen u okviru Udruženja, a postoji na crnom tisku, zvučnom formatu, elektronskoj formi, a postavljen je i na web stranicu Udruženja. Za sve učesnike edukacije Udruženje je obezbijedilo bijele štapove, koje su učesnici edukacije zadržali za korištenje.

U izvještajnom periodu nastavljena je saradnja sa Ministarstvom za saobraćaj Kantona Sarajevo. Ova saradnja rezultirala je produženjem programa ozvučenja semafora na ključnim raskrsnicama. Do sada je na nekoliko ključnih raskrsnica u gradu pored zvučne signalizacije postavljena i taktilna podloga za orijentaciju slijepih: Dolac Malta, Socijalno, Pofalići itd.

U budžetima Kantona, Grada i pojedinih općina za 2019.godinu planirana su finansijska sredstva za nastavak ovih aktivnosti. S obzirom da je aktuelna izgradnja biciklističkih staza Udruženje je u stalnom kontaktu sa odgovornim osobama, kako bi se obezbjedilo da postoji jasno razgraničenje između biciklističke i pješačke staze, koje bi slijepim osobama moglo služiti kao orjentir.

Nastavljeno je da se radi na projektu koji ima za cilj da se u javnom gradskom prevozu obezbijedi zvučno najavljivanje stanica, što bi slijepim osobama olakšalo samostalno korištenje javnog gradskog prevoza.

**3. – Kursevi kompjutera**

Tokom cijele godine organizovani su kursevi za obuku slijepih za rad na kompjuterima i korištenju smartphona. Obuhvaćeno je 7 osoba. Rad je bio individualan. Većina obuhvaćenih osoba prvi put su počeli raditi na kompjuteru i uspjeli su da savladaju osnovne procedure korištenja kompjutera, koji im omogućuju korištenje tastature, rad u Wordu, korištenje e-maila i korištenje interneta i Skype. Bila su angažovana 4 instruktora koja su ranije stekla znanja iz ove oblasti. I instruktori i polaznici koristili su “Priručnik za obuku slijepih i slabovidnih osoba za korištenje računara” koji je pripremljen u okviru Udruženja na crnom tisku, Brajevom pismu, zvučnom formatu, elektonskom formatu, a postavljen je i na web stranici Udruženja.

Edukacija je organizovana u prostorijama Udruženja, a povremeno i kod kuće slijepe osobe, ako je bilo potrebno, što podrazumijeva i instalaciju određenih programa , koje slijepe osobe same nisu mogle instalirati.

Nastavljen je ranije započeti oblik edukacije slijepih osoba, preko interneta, „učenje na daljinu“ (on line). U ovaj oblik edukacije uključuju su se one slijepe osobe koje su savladale osnovne vještine korištenja kompjutera, kroz kurseve koji su organizovani u Udruženju. Ova aktivnost provodi se na volonterskoj osnovi.

U toku 2017.godine Udruženje je organizovalo akciju „100 kompjutera za 100 slijepih osoba u Kantonu Sarajevo“. Ova aktivnost je nastavljena i u 2018.godini u kojoj je obezbijeđeno , od raznih donatora, 10 kompjutera.

Od početka akcije do kraja 2018.godine obezbijeđeno je 70 računara. 6 računara je instalirano u edukacioni centar Udruženja i Stručnu službu Udruženja, a ostatak je uručen slijepim osobama na korištenje.

**4. Promocija Brajevog pisma**

Svjesni da je Brajevo pismo veoma značajno za slijepe osobe, te da njegovo nepoznavanje praktično slijepu osobu čini nepismenom **u** toku 2018.godine Udruženje je organizovalo 3 promocije Brajevog pisma, za članove Udruženja. Kroz organizovanje promocija Brajevog pisma slijepe osobe i javnost su upoznati sa značajem korištenja Brajevog pisma od strane slijepih osoba. Našu inicijativu prihvatile su i druge nevladine organizacije i mediji. Na nivou države inicirano je formiranje stručne grupe koja će pripremiti sistematiku Brajevog pisma u BiH i uputiti je nadležnim državnim organima na usvajanje.

**5. Obuka za pisanje i vodjenje projekata**

U toku 2018.godine organizovan je trodnevni trening “Pisanja i vođenja projekata”,za uposlenike u Udruženju slijepih.

**6. Obuka slijepih osoba za zagovaranje i vođenje javnih kampanja**

Tokom 2018.godine organizovana su dva dvodnevna treninga javnog zagovaranja i organizovanja javnih kampanja, za mlade slijepe osobe, potencijalne lidere. Treninzi su organizovani u Sarajevu, a pohađalo ih je 15 mladih lidera, iz 4 kantona .

Za sve učesnike treninga obezbjeđeni su materijali u pristupačnom formatu i priručnici odštampani na Brajevom pismu i zvučnom zapisu.

Ove treninge su vodile osobe koje su se ranije , u okviru programa Udruženja, osposobile za trenere.

**7. Učešće u Nacionalnom programu MyRight**

Udruženje slijepih je aktivno uključeno u realizaciju nacionalnog Programa MyRight u BiH.

Predstavnik Udruženja je član Program tima i aktivno učestvuje u njegovom radu. Sve projektne i programske aktivnosti Udruženja usaglašavaju se sa aktivnostima u okviru Nacionalnog programa, što se ostvaruje dobrom saradnjom između odgovornih osoba u Udruženju i nacionalnog koordinatora MyRight.

Članovi Udruženja učestvovali su u svim aktivnostima koje su organizovane u okviru Nacionalnog programa, naročito na onima koje se odnose na edukacije. Ciljevi koji su bili postavljeni kroz Projekat i ciljevi u okviru Nacionalnog programa su komplementarni i usklađeni su sa ciljevima MyRight i SIDA.

Ključne aktivnosti su bile:

* inkluzivno obrazovanje, implementacija člana 24 Konvencije o pravima osoba sa invaliditetom;
* Uključivanje pitanja roda u programske aktivnosti Udruženja;
* Povećanje aktivnosti mladih osoba sa invaliditetom.

Predstavnici Udruženja, koji su bili uključeni u realizaciju drugih projekata ili programa, kao i u radu sa organizacijama OSI i institucijama vlasti, promovisali su principe MyRight i SIDA i pokušavali su da aktivnosti u tim projektima i postignutim rezultati, budu kompatibilni sa rezultatima koji se postižu kroz Nacionalni program MyRight u BiH. Ova aktivnost je za Udruženje veoma važna jer SRF iz Švedske ima poseban interes da se nacionalni program u BiH razvija, te da naši projekti i programske aktivnosti budu usklađene sa principima na kojima insistira SIDA i MyRight.

**V–ORGANIZOVANJE KONFERENCIJA, OKRUGLIH STOLOVA I PREDAVANJA**

a)) U toku 2018. godine Udruženje je samostalno, sa Koordinacionim odborom organizacija osoba sa invaliditetom Kantona Sarajevo i F BiH ili u saradnji sa drugim nevladinim organizacijama, organizovalo 8 okruglih stolova, na kojima se raspravljalo o aktuelnim temama u oblasti invalidnosti. Okrugli stolovi bili su posvećeni implementaciji Konvencije o pravima osoba sa invaliditetom, Agendi održivog razvoja 2030.godina, implementaciji Lokalnog akcionog plana u Kantonu Sarajevo i Uredbi kojom se regulišu pomagala u Kantonu Sarajevo . U radu ovih okruglih stolova, pored predstavnika organizacija osoba sa invaliditetom i drugih nevladinih organizacija učestvovali su i predstavnici institucija vlasti.

b)) Tokom 2018.godine organizovana je jedna dvodnevna konferencija čija je tema bila implementacija Konvencije o pravima osoba sa invaliditetom i razvoj partnerskih odnosa sa institucijama vlasti u Kantonu Sarajevo.

Okruglim stolovima, konferencijama i ukupnom radu Udruženja mediji su u toku 2018.godine posvećivali značajnu pažnju, što se vidi kroz veliki broj emisija, tekstova i gostovanja.

**VI -Druženja članova Udruženja:**

U toku 2018.godine, u pravilu svakog zadnjeg petka u mjesecu, kao i povodom određenih značajnijih datuma i praznika, organizovana su druženja u Klubu slijepih. Za sva ova druženja pripreman je prigodan program.

Druženja nisu organizovana u drugoj polovini godine jer je vršena detaljna rekonstrukcija Kluba slijepih.

**VII - Web stranica, Facebook i Twiter Udruženja:**

Sve značajne informacije, o provedenim programskim aktivnostima u Udruženju, redovno se sa fotografijama plasiraju na navedene medije. Ovaj pristup prepoznat je i pohvaljen kako od institucija vlasti , tako i od nevladinih organizacija i partnera iz Švedske.

**VIII - Brošure, pravilnici i drugi dokumenti**

U toku 2018.godine posebna pažnja je posvećena pripremi priručnika, strategija , pravilnika i drugih dokumenata kojima se uređuju razne procedure koje imaju za cilj unapređenje održivosti Udruženja.

Kroz projekat MyRighta u toku 2018.godine pripremljeni su:

* Vodič za donosioce odluka u instucijama vlasti BiH o postojećim pravima slijepih osoba i kako ih unaprijediti u skladu sa principima iz Konvencije o pravima osoba sa invaliditetom;
* Vodič za zagovaranje implementacije CRPD i Agende za održivi razvoj 2030 za lidere i aktiviste u udruženjima slijepih, što uključuje bazni dokument, plan i program edukacije za zagovaranje

Ovi vodiči su odštampani na crnom tisku i snimljeni u audio formatu.

* Strategija za prikupljanje sredstava za dugoročnu finansijsku održivost Udruženja slijepih Kantona Sarajevo sa Akcionim planom 2018-2021, uključujući monitoring i upravljanje rizikom;
* Medijska - komunikacijska strategija Udruženja slijepih Kantona Sarajevo za period 2019-2021
* Postupak promocije Vizije i Misije Udruženja;
* Dokument u kojem su utvrđene organizacione vrijednosti Udruženja;
* Definisan dokument za motivaciju članova u vezi njihovog aktivizma;
* Dokument o praćenju preporuka iz pisma menadžmentu;
* Pravilnik o računovodstvu ;
* Računovostveni standardi ;
* Dokument o finansijkom menadžmentu;
* Pravilnik o blagajničkom poslovanju;
* Pravilnik o računovodstvenim politikama;
* Pravilnik o radu sa sistematizacijom radnih mjesta,

**IX – Realizacija Projekta sa Vijećem Evrope**

Tokom jula 2018.godine pokrenuta je incijativa da Udruženjeu saradnji sa CIK-om snimi u audio formatu Zakon o izborima u BiH i Zakon o finansiranju političkih partija.

Vijeće Evrope je prihvatilo Projekat nakon čega je potpisan ugovor o realizaciji.

Navedeni zakoni su snimljeni u audio formatu, na sva tri jezika koja se govore u BiH i na CD-ovima , ukupno 600 CD-ova, dostavljeni svim udruženjima slijepih u BiH.

Zakoni u zvučnom formatu postavljeni su na web stranicama Udruženja i CIK-a.

Sačinjen je finansijski i narativni izvještaj o realizaciji projekta, u skladu sa zadatim procedurama, koji je Vijeće Europe prihvatilo.

**X – POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN**

Gubitak ili teže oštećenje vida odredjuju uslove življenja i način zadovoljavanja odgovarajućih potreba. Te specifičnosti prije svega odnose se na mogućnost kretanja, korištenje tiflotehničkih i drugih pomagala, upotrebu Brajevog pisma, te zadovoljavanje potreba iz oblasti kulture, informisanja, sporta i rekreacije.

1. **Obezbjeđenje tiflotehničkih pomagala**

U svakodnevnom životu i radu slijepih osoba, tiflotehnička i druga pomagala imaju vrlo važnu ulogu, jer u određenim situacijama, makar djelimično, nadomješćuju izgubljeni ili teško oštećeni vid, odnosno njegovu funkciju.

Cijeneći izuzetan značaj pomagala za slijepe osobe i tokom 2018.godine Udruženje je ulagalo maksimalan napor da nadležne organe u Kantonu Sarajevo, humanitarne organizacije iz zemlje i inozemstva i asocijacije slijepih u svijetu, informiše o postojećoj situaciji, kako bi se bar djelimično ublažila vrlo teška situacija , u ovoj oblasti , za slijepe osobe.

Od nadležnih ministarstava u Kantonu Sarajevo i Federaciji BiH, kontinuirano se traži da se pitanje pomagala za slijepe osobe riješe zakonima i drugim propisima, s ciljem da im se omogući dobijanje bar najosnovnijih pomagala. Nažalost, u ovoj oblasti nisu postignuti značajniji rezultati, jer u Ministartsvu zdravstva Kantona Sarajevo i Fondu zdravstvenog osiguranja ne nailazimo na dovoljno razumijevanja. Novom Uredbom kojom se regulišu pomagala u Kantonu Sarajevo, lista pomagala za slijepe, koje mogu dobiti preko Zavoda zdravstvenog osiguranja je proširena i sada se osim bijelog štapa, tamnih naočala i toplomjera, mogu dobiti i sve vrste satova za slijepe i program za računare za one slijepe osobe koje su zaposlene ili su na školovanju. Ipak se može zaključiti da je ovo nedovoljno jer kao što je ranije rečeno, na Komisiji je bila usaglašena daleko šira lista pomagala za slijepe.

Opšte je poznato da je donacije svake godine sve teže obezbijediti, kako u zemlji , tako i u inozemstvu, ipak je Udruženje u 2018. godini, kroz razne projekte i od donatora iz zemlje i inozemstva uspjelo obezbjediti određenu količinu pomagala kako slijedi:

- Računara prilagođenih za slijepe osobe - 10 kom;

- Bijelih štapova - 10 komada;

- Govorni toplomjeri - 20 komada;

- Mašine za pisanje Brajevog pisma - 7 komada;

- specijalni papir za pisanje Brajevog pisma,

- CD-ovi, te druga sitnija pomagala.

Ukupna vrijednost obezbijeđenih pomagala je cca 32.000,00 KM

Članovima su dodjeljivana i razna druga pomagala koja je Udruženje imalo na svojim zalihama.

Zbog teškoća pri nabavci pomagala Udruženje je vršilo popravku i reparaciju korištenih pomagala, naročito bijelih štapova i Brajevih pisaćih mašina.

**b) Informisanje**

I tokom 2018. godine značajna pažnja posvećivana je informisanju članova Udruženja o svim pitanjima vezanim za rad Udruženja, pa i šire.

Redovno su izdavane, jednom mjesečno, “Zvučne novine”, na CD-u, u MP3 formatu. Prosječan tiraž „Zvučnih novina“ u 2018.godini bio je 260 primjeraka. Osim članovima Udruženja časopis se slao i širom Bosne i Hercegovine, a određeni broj primjeraka slao se i slijepim osobama koje žive u Hrvatskoj i Srbiji i Crnoj Gori, te drugim evropskim zemljama u kojima žive iseljenici iz Bosne i Hercegovine.

“Zvučne novine” i druge publikacije se snimaju, montiraju i kopiraju u tonskom studiju Udruženja.

Grad Sarajevo u 2018.godini je sufinansirao „Zvučne novine“ u iznosu 10.000 KM, što je daleko manje od stvarnih troškova koji nastaju izdavanjem „Zvučnih novina“. Ipak, uz velike napore Stručne službe ovaj časopis je redovno izlazio.

Nažalost, do sada ni jedan donator nije prihvatio projekat kojim bi se obezbijedilo finansiranje izdavanja časopisa na Brajevom pismu, koji bi mogao izlaziti mjesečno ili kvartalno.

I tokom 2018. godine insistirano je kod nadležnih organa u Kantonu Sarajevo da se finansiranje informativne djelatnosti za slijepe riješi zakonom ili drugim propisom, te da se potrebna sredstva obezbijede u Budžetu Kantona Sarajevo.

Informisanje slijepih vršilo se i na druge načine kao što su: sastanci, emailing lista Udruženja na kojoj ima prijavljenih preko 90 korisnika, web stranica Udruženja, facebook stranica Udruženja, sredstva javnog informisanja i sl.

Jedno od važnih pitanja na kojem je Udruženje radilo, tokom 2018.godine je saradnja sa farmaceutskim kućama u vezi ispisivanja naziva lijekova na Brajevom pismu. Uz tehničku pomoć Udruženja, sve veći broj farmaceutskih kuća, koje proizvode ili distribuiraju lijekove u BiH, naziv lijeka ispisuju na Brajevom pismu, što je od neprocjenjive praktične koristi za slijepe osobe.

**XI – ZADOVOLJAVANJE POTREBA IZ OBLASTI KULTURE, SPORTA, ŠAHA I REKREACIJE**

U skladu sa Programom rada Udruženja organizovane su mnoge aktivnosti koje su imale za cilj povećanje interesa kod slijepih osoba za čitanje knjiga iz Biblioteke za slijepe i slabovidne u Bosni i Hercegovini. U vezi s tim u “Zvučnim novinama” su redovno objavljivane informacije koje dolaze iz Biblioteke.

Također su organizovane mnoge aktivnosti koje su imale za cilj resocijalizaciju slijepih osoba i njihovo uključivanje u aktivnosti koje organizuje Udruženje.

Redovno su organizovana druženja članova Udruženja u Klubu slijepih, uz muzičke i druge prigodne programe.

Udruženje je povodom određenih značajnih datuma i vjerskih blagdana organizovalo posebna druženja članova Udruženja, a za tu priliku je posebno pripreman prigodan program, kao što su: 8. Mart, 15.oktobar, 3.decembar, Nova godina i vjerski blagdani.

Sa Narodnim pozorištem održava se kontinuirano dobra saradnja, pozorište redovno donira Udruženju određeni broj karata, koje se distribuiraju zainteresiranim članovima.

Udruženje je u 2018.godini aktivno učestvovalo u pružanju podrške adaptaciji Pozorišta mladih, koje je sada postalo potpuno pristupačno za osobe sa invaliditetom, što uključuje fizičku pristupačnost, pristupačnost predstava za sve osobe sa invaliditetom, uključujući i slijepe osob

Zahvaljujući promociji opšte pristupačnosti za slijepe, koju redovno vrši Udruženje slijepih Kantona Sarajevo, a što uključuje i pristupačnost u oblasti kulture, u Kamernom teatru, te u nekim drugim institucijama iz oblasti kulture, počelo se raditi na pristupačnosti kulturnih programa koji se u njima organizuju. To u pravilu podrazumijeva audiodeskripciju predstava, u čijoj pripremi direktno učestvuju članovi ovog udruženja.

Sport, šah i rekreacija slijepih organizovali su se preko Sportskog društva slijepih, koje je radilo i djelovalo u poslovnim prostorijama Udruženja.

Udruženje slijepih pružalo je pomoć Sportskom društvu, u granicama svojih mogućnosti, a Stručna služba Udruženja obavljala je sve stručne, administrativne i druge tehničke poslove za Društvo.

Sa zadovoljstvom se može konstatovati da je Sportsko društvo u 2018. godini postizalo značajne rezultate.

Sportsko društvo će Udruženju dostaviti informaciju o svom radu u 2018. godini.

**XII– SARADNJA UDRUŽENJA**

Udruženje slijepih Kantona Sarajevo u toku 2018. godine ostvarilo je saradnju sa: Kantonom Sarajevo – Ministarstvom za rad, socijalnu politiku raseljena lica i izbjeglice, Ministarstvom saobraćaja, Ministarstvom zdravsta, Gradskom upravom Grada Sarajevo, općinom Centar, Kantonalnim centrom za socijalni rad i službama za socijalni rad na nivou opština , Porodičnim savjetovalištem, te sa mnogim drugim ustanovama i organizacijama koje su mogle pružiti pomoć Udruženju i njegovim članovima.

Posebno treba istači da je u toku 2018.godine ostvarena dobra saradnja sa Federalnim ministarstvom za rad i socijalnu politiku.

Kao i prethodnih godina izuzetno dobra saradnja ostvarivana je sa Savezom slijepih Federacije BiH, Društvom za zapošljavanje slijepih osoba “TMP” i sa pojedinim kantonalnim udruženjima slijepih u Federaciji BiH i udruženjima slijepih u Republici Srpskoj.

Saradnja sa drugim udruženjima osoba s invaliditetom ostvarivala se u direktnim kontaktima i preko Koordinacionog odbora udruženja osoba sa invaliditetom Kantona Sarajevo, te u okviru Nacionalnog programa MyRight kroz mrežu koalicija osoba sa invaliditetom i Federalnog programa za implementaciju Strategije za unapređenje prava i položaja osoba sa invaliditetom u F BiH , kroz pripremu i implementaciju lokalnih akcionih planova.

Saradnja sa Savezom slijepih Švedske i Savezom slijepih Štokholm i Gotland Len je kao i do sada bila uspješna. Predstavnici Saveza slijepih Štokholm iz Švedske, u toku 2018.godine jednom su posjetili Udruženje slijepih Kantona Sarajevo. Također, delegacija Udruženja slijepih Kantona Sarajevo – projektni tim, posjetio Savez slijepih Štokholm i Gotland len. Tokom ovih posjeta razgovaralo se o realizaciji projekata, razmjeni iskustava i kreiranju programa buduće saradnje.

Udruženje su posjetili predstavnici mnogih humanitarnih organizacija i asocijacija, interesujući se za uslove u kojima žive slijepe osobe u Sarajevu.

Udruženje , je kao i do sada, ostvarilo dobru saradnju sa Informativnim centrom za osobe sa invaliditetom „IC.Lotos“ iz Tuzle, „IBHI“ BiH, Fondacijom za socijalno uključivanje, Lions Klub za BiH i drugim organizacijama.

Kada govorimo o saradnji sa Porodičnim savjetovalištem Kantona Sarajevo, možemo reći da smo zajedno proveli nekoliko značajnih akcija, s ciljem promocije inkluzivne kulture, kako u osnovnim školama, tako i na javnim mjestima, uključujući i medije.

Udruženje je u toku 2018.godine učestvovalo u radu više neformalnih Koalicija čiji je cilj bio unapređenje položaja osoba sa invaliditetom u Bosni i Hercegovini.

Predstavnici Udruženja su tokom godine učestvovali na više TV i radio emisija, u kojima se govorilo o radu Udruženja i problemima sa kojima se susreće Udruženje i njegovi članovi. Posebna pažnja je bila posvećena pristupačnosti i tiflotehničkim pomagalima.

Saradnja sa sredstvima javnog informisanja bila je na zadovoljavajućem nivou.

Tematika koja se odnosi na ovo udruženje i slijepe osobe, često je obrađivana u elektronskim i printanim medijima, što doprinosi opštoj afimaciji ovog Udruženja i njegovih članova.

**XIII - OBILJEŽAVANJE 70 GODINA POSTOJANJA I RADA UDRUŽENJA SLIJEPIH**

**14.novembra 2018.godine organizovana je Svečana akademija u povodu 70 godišnjice** rada i postojanja Udruženja slijepih u Sarajevu. Ovoj svečanosti su prisustvovali brojni gosti iz vladinog i nevladinog sektora, premijer Kantona Sarajevo, predstavnici gradske uprave, kantonalnih ministarstava i općina, te brojni mediji.

Na Svečanoj akademiji je prezentiran prigodan referat o sedamdesetogodišnjem radu Udruženja slijepih u Sarajevu.

Ministrica za rad i socijalnu politiku Amela Dautbegović uručila je na svečanosti predsjedniku Udruženja prigodan poklon ispred Ministarstva. Također delegacija Saveza slijepih Švedske, koja je i finansirala ovaj događaj, predstavnicima Udruženja uručila je prigodno priznanje u znak zahvalnosti za dugogodišnju i uspješnu saradnju između Udruženja slijepih Kantona Sarajevo i Saveza slijepih Štokhoolm.

Predsjednik i direktor Udruženja slijepih Kantona Sarajevo , su određenim institucijama i pojedincima uručili plakete i zahvalnice, a za počasnog člana Udruženja proglašen je Arvid Linden iz Švedske kojem je uručena povelja počasnog člana.

Mediji su ovom događaju posvetili puno pažnje i izvještavali o ovom značajnom jubileju.

**XIV – OBILJEŽAVANJE 3. DECEMBRA MEĐUNARODNOG DANA OSOBA S INVALIDITETOM**

Udruženje slijepih kao lider organizacija u koaliciji udruženja osoba s invaliditetom u Kantonu Sarajevo je bilo tehnički organizator centralne manifestacije kojom se **obilježio** **3. decembar – Međunarodni dan osoba s invaliditetom**.

Na ovoj manifestaciji, koja je organizovana u Sarajevu, prisustvovali su predstavnici federalnih i kantonalnih ministarstava, javnih ustanova i fondova, te veliki broj medijskih kuća. Ustanovama i pojedincima, koji su bitnije doprinjeli radu i djelovanju udruženja osoba s invaliditetom dodjeljena su prigodna priznanja.

Ovoj manifestaciji je prisustvovalo preko 100 osoba. Elektronski i printani mediji su ovoj manifestaciji posvetili značajnu pažnju.

### **XV- STVARANJE USLOVA ZA RAD UDRUŽENJA**

U cilju poboljšanja uslova za rad Udruženja, a prije svega za rad organa, aktivista i Stručne službe, u toku 2018. godine posvećena je posebna pažnja investiciono-tehničkom održavanju poslovnog prostora, kao i nabavci određenih osnovnih sredstava kojima se unaprijedio rad Stručne službe.

* Kroz razne projekte kupovan je kancelarijski materijal i oprema neophodna za rad Službe;
* Za radnike Stručne službe organizovane su potrebne edukacije, s ciljem da se unaprijede njihova znanja iz oblasti informacione tehnologije, pisanja projekata i zagovaranja: za 3 uposlenice organizovan je dvomjesečni kurs engleskog jezika, jednomjesečni kurs informatike, a za sve uposlenike organizovana je trodnevna obuka za pisanje EU projekata;
* U toku 2018.godine izvršena je potpuna rekonstrukcija Kluba slijepih što podrazumijeva:
* Potpuna rekonstrukcija zidova, nanošenje novog maltera i krečenje, uključujući hodnike i sanitarni čvor;
* farbanje stolarije, što uključuje sva vrata, portale na pregradnim zidovima i stepenište i radijatore;
* izvršena je rekonstrukcija električnih instalacija;
* zamjena staza na hodniku i stepeništu;
* Kupljeni su i zamjenjeni dotrajali kuhinjski elementi
* Zamijenjeni su svi stolovi u Klubu slijepih i u edukacionom centru;
* obnovljen je osnovni pribor koji se koristi u priručnoj kuhinji Kluba slijepih;

- Pored novih kompjutera u edukacionom centru obezbjeđena su dva nova kompjutera koji će koristiti radnici Stručne službe.

**XVI – RAD ORGANA I STRUČNE SLUŽBE UDRUŽENJA**

U toku 2018.godine u Udruženju su provedene značajne aktivnosti. Nastavljen je poseban angažman članova Upravnog odbora i ostalih aktivista Udruženja.

U toku 2018.godine održane su 2 sjednice Skupštine Udruženja, na kojima su raspravljani i usvojeni izvještaji o radu Udruženja u 2017.godini i programska akta Udruženja za 2019. godinu .

Upravni odbor Udruženja održao je 6 sjednica, na kojima je raspravljao o svim pitanjima od interesa za Udruženje i njegove članove i donosio odluke, zaključke i preporuke iz svoje nadležnosti.

U 2018. godini u Stručnoj službi bilo je zaposleno 6 radnika.

Iako je obim aktivnosti u izvještajnom periodu bio izuzetno veliki, Stručna služba je sve poslove obavila kvalitetno i na vrijeme.

**XVII – FINANSIRANJE RADA I DJELOVANJA UDRUŽENJA**

I pored velikih napora finansiranje Udruženja još uvijek nije sistemski riješeno. Kanton Sarajevo je iz svog Budžeta izdvajao samo dio sredstava za finansiranje Stručne službe i režijskih troškova.

Dio sredstava obezbjedjivan je od prikupljene članarine, te iz projekata koji su realizovani u Udruženju slijepih. Nedostajuća sredstva obezbjedjivana su i od donatora i pomažućih članova, kojih je zbog postojeće situacije u Kantonu Sarajevo sve manje.

Bez obzira na navedene probleme Udruženje je u 2018.godini uspješno poslovalo što pokazuje Finansijski izvještaj Udruženja za 2018.godinu.

PREDSJEDNIK

\_\_\_\_\_\_\_\_\_\_\_\_\_\_\_\_\_

/ Hamdo Kentra /